Når næste års vintermørke sænker sig over Brabrandstien, vil det være en noget mere usikker beskæftigelse at frarøve eller stjæle værdigenstande fra kvindelige cyklister.

Teknik- og miljørådmand Camilla Fabricius (S) har indenfor eget budget fundet de mellem 1,5 og 2 mio. kr., det vil koste at sætte lys op på den sydlige del af Brabrandstien.

Teamleder Peter Ryberg Neess, ansvarlig for vejbelysning i Center for Byens Anvendelse, fortæller, at projekteringen af belysningen går i gang nu.

- Jeg forventer, at lysene er på plads til april, siger Peter Ryberg Neess.

Til april er der så lyst, at det kun er cyklister, der er sent ude, som får glæde af lysene.

Men til efteråret og især til næste vinter vil man kunne cykle til og fra arbejde og fritidsaktiviteter under gadelysenes trygge skær.

Lysene kommer op på hele den 2,4 kilometer lange strækning mellem Viby Ringvej og Haveforeningen Åbrinken ved Søren Frichs Vej. Her er der i dag sat lys op.